Umfjöllun í tveimur pörtum um The Authority , ofurhetjulið í Wildstorm heiminum sáluga . Þau börðust gegn geimveruinnrásum og gleymdum guðum milli þess sem þau eyddu einræðisherrum og spilltum forstjórum . Eins og ofurhetjur eiga að vera The Authority er runnið undan rifjum Meistara Warren Ellis ( Transmetropolitan , Planetary , Ministry of Space ) og Bryan Hitch . The Authority var ofurhetjulið sem barðist gegn brjáluðum ofurvísindamönnum , geimguðum og hliðarvíddarinnrásum , nokkuð sem var tiltölulega algengt í heimi þeirra , Wildstorm . En þau neituðu að láta þar staðar numið . Ef þau áttu að bjarga heiminum yfir höfuð skyldu þau sjá til þess að hann væri þess virði að bjarga . Liðið lagði í vana sinn að hrekja frá völdum einræðisherra og berjast gegn spillingu . Kim Jong-un yrði ekki lengi við völd ef þeir væru á svæðinu . Og það var lítið hægt að gera við því , skyndilega þurfti heimurinn að sætta sig við að vera í raun stjórnað af „ ofurmennskum hippum . “ The Authority hélt ægivaldi yfir heimi stútfullum af ofurhetjum og skúrkum þökk sé meðlimum sem gátu bókstaflega gert hvað sem er með geimskipi úr annarri vídd og erfðabreyttum ofurmönnum . Meðlimir komu og fóru , létust og endurholdguðust í gegnum árin en voru sjaldan fleiri en sjö . Þrátt fyrir að reyna að vera yfirvald og boðberar siðlegri tíma var liðið ekki mannað af neinum kórdrengjum . Meðlimir þess voru árásargjarnir og drykkfelldir , fóru af og til drukknir í bardaga og áttu við fíkniefnavandamál að stríða . Í fyrsta blaðinu hóf The Authority baráttuna fyrir betri heimi , hvort sem heimurinn vildi það eður ei . Fyrstu árin gekk The Authority allt í haginn , bæði í myndasögunum sem utan . Í þessum fyrstu sögum komu mikilvægustu þættir seríunnar fram . Þau berjast við einræðisherra með her af ofurhetjum , innrásarher frá hliðarvídd og undir lok ársins 1999 birtist gríðarstór geimvera sem bjó til sólkerfið og er ekki par sátt við mennska íbúa jarðarinnar . Stofnandi liðsins , Jenny Sparks , lést í bardaga við þessa veru og Mark Millar ( Wanted , Kick-Ass , Civil War ) tók við seríunni á sama tíma . Eftir að hafa bjargað heiminum þrisvar sinnum í röð fór liðið að njóta sín . Einræðisherrar víða um lönd var sálgað , flóttamenn höfðu nú samastað í gríðarstóru geimskipi og The Authority varð frægara sem aldrei fyrr . Ógnirnar urðu nú jarðbundnari , ríkisbubbar og brjálaðir vísindamenn reyndu að taka yfir heiminum og gera útaf við liðið en án árangurs . Undir handleiðslu Millar og Ellis náði serían gríðarlegum hæðum , bæði í gæðum og sölu . Millar þurfti á tímabili að fást við nokkra ritskoðun frá DC ( sem á Wildstorm heiminn ) sem neitaði að setja raunverulega pólitíkusa inn í myndasöguna og reyndu að draga úr blóðugum bardögum . Eftir þessa vel heppnuðu byrjun var reynt að fá nýja höfunda og listamenn til að halda áfram . En serían náði ekki flugi á ný fyrr en 2004 þegar liðið tók yfir Bandaríkin í „ Revolution . “ Ofurhetjur sem skipta máli Margar seríur hafa velt því fyrir sér hvernig ofurhetjur og ofurhetjulið væru í raunveruleikanum og áhrifin sem þau hefðu á heiminn . Watchmen og The Boys eru nærtækustu dæmin , en Ellis og Millar nálguðust efnið á allt annan , mun beinskeittari hátt . The Authority líkist að vissu leyti Ozymandiaz úr Watchmen , þau vilja breyta heiminum , ekki bara berjast við ofurógnir . En ólíkt Ozymandiaz neita þau að fela það og standa ókeik gegn spillingu heimsins og heimta að hann verði betri . Og heimurinn verður að hlusta . En ættu ofurhetjur ekki að haga sér svona ? Hvað ef Superman henti einræðisherrum upp í veðurhvolfið , stöðvaði misnotkun á umhverfinu , spillingu og græðgi ? Hvað hefði átt sér stað ef JLA hefði tekið yfir heiminum í bankahruninu ? Hver er tilgangur með kosningum ef Hulk tekur allar lokaákvarðanir ? Fyrstu bækur The Authority reyndu að svara þessari spurningu . Liðið gerði nokkur mistök og galt fyrir þau , en ákvarðanir þeirra miðuðust venjulega við að gera hlutina betri fyrir fólkið á jörðu niðri . Og af hverju ættu ofurhetjur að bjarga heiminum frá blóðþyrstum geimverum ef heiminum er stjórnað af græðgi og illsku ? Af hverju ættu ofurhetjur ekki að sjá til þess að heimurinn sé þess virði að bjarga ? Upprunalega liðið Jenny Sparks – Jenny sparks var andi 20. aldarinnar og stofnandi The Authority . Hún stjórnaði rafmagni í hvaða formi sem var og breytti sér í rafmagn til að ferðast . Hún var leiðtogi liðsins og setti tóninn fyrir stefnu þess . Hún dó þegar 20. öldin rann sitt skeið og andi 21. aldarinnar fæddist . Jack Hawksmoor – Kallaður konungur borganna , kraftar hans voru missterkir eftir því hvort hann var í borg eða ekki . Í stórborg var hann gríðarlega sterkur og næstum því ódrepandi en utan þeirra var hann gagnslaus . Hann tók við sem leiðtogi eftir dauða Jenny Spark . Apollo og Midnighter – Paródíur af Superman og Batman en þeir voru elskuhugar . Apolló hefur flesta krafta Superman en þarfnast hleðslu sólargeisla til að nota þá . Midnighter stærði sig af því að geta drepið hvað sem er í heiminum og að sjá fyrir allar árásir óvina sinna . The Doctor – Fyrsti doktor liðsins var Jeroen Thorndike , fíkill og brjálæðingur . The Doctor er titill sem fer frá einum manni til annars , þegar núverandi doktor deyr er annar valin í staðinn . Doktorinn á að vernda mannkynið og hefur til þess óskorað vald yfir jörðinni og allt sem á henni er . Hann getur í raun og veru gert hvað sem er , við hvað sem er . Fyrrverandi doktorar eru menn eins og Einstein , Jesús og Búddha . The Engineer – Kona sem skipti á blóði sínu og nanóróbótum . Nanóróbótana getur hún notað til að skapa hvað sem er þar á meðal önnur eintök af sjálfri sér . Hún sér um að fljúga geimskipinu þeirra sem ferðast á milli vídda eins og að drekka vatn . Swift – Vængjuð kona sem getur flogið hratt og fundið bráð sína hvar sem er á hnettinum . Hún var kannski ekki jafn öflug og sumir meðlimir en hún var mjög mikilvæg fyrir liðið sjálft . Hér sést allt liðið talið frá vinstri til hægri : Apollo , The Doctor , Midnighter , Swift , Jack Hawksmoor , The Engineer . Í forgrunni er stofnandi liðsins , Jenny Sparks . Framtíðin Fyrstu ár The Authority voru með þeim bestu , fyrstu bækurnar eru góðar , Millar og Ellis vita hvert á að fara með liðið og nýta mismunandi persónuleika þeirra . Upprunalega serían var í stöðugri útgáfu í þrjú ár , frá 1999 - 2002 . Aðalpersónurnar voru kynntar til leiks og kraftar þeirra fengu að njóta sín . Sögurnar eru misjafnar að gæðum en fyrstu bækurnar eru algerlega nauðsynlegar ef þú vilt njóta seríunnar . Tímabilið sem fylgdi varð ívið stormasamara , seríur byrjuðu og hurfu síðan af sjónarsviðinu , Lesendum fækkaði og Wildstorm varð sífellt örvæntingarfyllra eftir því sem leið á áratuginn og The Authority átti eftir að gjalda þess . Myndir : The Authority vol . 1 : Relentless ( 1. mai , 2000 ) eftir Warren Ellis . Höfundur er Kristján Már Gunnarsson , rithöfundur og nemi við Háskóla Íslands .